KOMMISSIONENS BESLUTNING af 20. juni 1995 om bemyndigelse af medlemsstaterne til i en begrænset periode at indrømme undtagelser fra visse bestemmelser i Rådets direktiv 77/93/EØF for så vidt angår kartofler til industriel forarbejdning til konsum med oprindelse i Saudi-Arabien (95/228/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/4/EF (2), særlig artikel 14, stk. 1,

under henvisning til anmodning fra Det Forenede Kongerige, og

ud fra følgende betragtninger:

Ifølge direktiv 77/93/EØF må kartofler, bortset fra kartofler, der efter andre EF-bestemmelser er officielt certificeret som læggekartofler, med oprindelse i Saudi-Arabien i princippet ikke føres ind i Fællesskabet på grund af risikoen for indslæbning af eksotiske kartoffelsygdomme, der er ukendte i Fællesskabet;

dårlige vejrforhold har haft negativ indvirkning på kartoffelproduktionen i Fællesskabet i 1994; der er således opstået mangel på kartofler, navnlig store kartofler til industriel forarbejdning til konsum;

Det Forenede Kongerige ønsker derfor i en begrænset periode at importere sådanne kartofler på tekniske betingelser, der ikke er helt i overensstemmelse med betingelserne i nævnte direktiv; det er dog muligt i en sådan begrænset periode at fjerne risikoen for spredning af skadegørere, hvis visse særlige tekniske betingelser overholdes;

de i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at indrømme undtagelse fra artikel 4, stk. 1, i direktiv 77/93/EØF, for så vidt angår de forbud, der er fastsat i punkt 12 i del A i bilag III, og fra artikel 5, stk. 1, og artikel 12, stk. 1, litra a), tredje led, i samme direktiv, for så vidt angår de krav, der er fastsat i punkt 25.2 i afsnit I i del A i bilag IV, gældende for kartofler til industriel forarbejdning til konsum med oprindelse i Saudi-Arabien.

2. Følgende særlige betingelser skal være opfyldt:

a) kartoflerne skal være kartofler til industriel forarbejdning til konsum

b) de skal være dyrket i Hail-området i den nordvestlige del af Saudi-Arabien

c) de skal mindst måle 50 mm

d) de skal ved inspektioner i vækstperioden og undersøgelser af jord- og planteprøver være fundet fri for skadegørerne Globodera pallida (Stone) Behrens, Globodera rostochiensis (Wollenweber) Behrens, Clavibacter michiganensis Smith (Davis) et al ssp. sepedonicus (Spieckermann et Kotthof) Davis et al., Pseudomonas solanacearum (Smith) Smith, potato spindle tuber viroid, potato stolbur mycoplasm og Synchytrium endobioticum (Schilbersky) Percival

e) de skal tilhøre sorter, hvoraf læggekartoflerne blev importeret til Saudi-Arabien udelukkende fra medlemsstaterne

f) de skal være fremavlet direkte af læggekartofler, der er certificeret i en af medlemsstaterne og leveret til Saudi-Arabien

g) de skal være dyrket på arealer, hvor der aldrig tidligere er blevet dyrket kartofler, og hvor vandingsvandet kommer fra dybe brønde

h) de skal være håndteret med maskiner, som kun benyttes til disse kartofler, eller som er blevet behørigt desinficeret, efter at de har været anvendt til andre formål

i) de skal have været anbragt i nyopførte lagerbygninger, hvor der aldrig har været oplagret kartofler før

j) de skal være renset for jord, blade og andet planteaffald

k) de skal være emballeret i nye sække:

en officiel etiket med de i bilaget anførte oplysninger skal anbringes på hver sæk

l) de undersøgelser, der kræves efter artikel 12 i direktiv 77/93/EØF, skal foretages af de officielle ansvarlige organer, der er omhandlet i nævnte direktiv, bistået af de eksperter, der er omhandlet i samme direktivs artikel 19a, efter de deri fastsatte procedurer

m) kartoflerne skal føres ind via grænseovergangssteder udpeget af importmedlemsstaten

n) importøren skal i tilstrækkelig god tid, inden en sending kartofler føres ind i en medlemsstat, give nævnte officielle ansvarlige organ i den pågældende medlemsstat meddelelse om følgende:

- materialetype

- mængde

- angivet importdato og grænseovergangssted

- de forarbejdningsvirksomheder, der er omhandlet i litra o).

Importøren skal officielt underrettes om betingelserne i litra a) -s), inden en sending føres ind

o) kartoflerne skal forarbejdes til konsum udelukkende på de industrielle forarbejdningsvirksomheder, der er godkendt og registreret af nævnte officielle ansvarlige organer, jf. betingelserne i litra p)

p) industrielle forarbejdningsvirksomheder som omhandlet i litra o) godkendes, når der er skabt sikkerhed dels for, at affaldet fra forarbejdningen af de under denne beslutning importerede kartofler vil blive bortskaffet efter bestemmelserne i litra r), dels for, at kartoflerne i hver enkelt sending vil blive forarbejdet enten i én uafbrudt arbejdsgang, eller, hvis de forarbejdes sammen med andre kartofler, at affaldet fra sidstnævnte kartofler også vil blive bortskaffet efter bestemmelserne i litra r). Kartoflerne skal forarbejdes så hurtigt som muligt og under alle omstændigheder senest to måneder efter import

q) kartoflerne skal straks transporteres fra grænseovergangsstedet direkte til en af de industrielle forarbejdningsvirksomheder, der er omhandlet i litra o), i forseglede beholdere og under nævnte officielle ansvarlige organers kontrol; hvis grænseovergangsstedet og de i litra o) omhandlede forarbejdningsvirksomheder er beliggende i forskellige medlemsstater, skal de pågældende officielle ansvarlige organer holde sig i kontakt med hinanden for at sikre, at transporten af kartoflerne til enhver tid er under officiel kontrol

r) affaldet fra forarbejdningen af de under denne beslutning importerede kartofler skal bortskaffes efter nedenstående bestemmelser, således at risikoen for spredning af skadegørere fjernes:

- fast affald fra kartoffelforarbejdning (herunder kasserede kartofler og skræl) og andet fast affald fra kartofler bortskaffes således:

- ved dyb nedgravning på en officielt godkendt losseplads, hvor der ikke er nogen risiko for udsivning til landbrugsjord eller for kontakt med vandressourcer, der ville kunne anvendes til vanding af landbrugsjord. Affaldet skal transporteres direkte til den godkendte losseplads indesluttet således, at der ikke er risiko for udslip, eller

- ved forbrænding

- flydende affald fra kartoffelforarbejdning: Inden bortskaffelse skal flydende affald, der indeholder opslæmmet fast affald, behandles ved filtrering eller bundfældning for at fjerne sådant fast affald. Det opslæmmede faste affald skal bortskaffes som beskrevet i første led.

Flydende affald skal:

- opvarmes til 80 °C i mindst 60 minutter eller tilsættes syre til pH 1, inden det bortskaffes,

eller

- udledes i flodmundinger eller tidevandsområder

eller

- bortskaffes på anden måde efter indhentning af officiel godkendelse og under officiel kontrol, således at der ikke er nogen risiko for, at affaldet kan komme i berøring med landbrugsjord; de nærmere enkeltheder meddeles de øvrige medlemsstater og Kommissionen

s) lagerarealer, udstyr, emballage og køretøjer, der har været i berøring med de importerede kartofler eller med jord fra kartoflerne, skal rengøres og desinficeres med egnede desinfektionsmidler efter brug og forud for senere anvendelse eller eventuelt bortskaffes som beskrevet i litra r), første led

t) nævnte officielle ansvarlige organer skal overvåge procedurerne for bortskaffelse af affald og desinficering på de godkendte forarbejdningsvirksomheder og eventuelt andetsteds under forarbejdningen af de importerede kartofler og i den periode efter forarbejdningens afslutning, hvor bortskaffelse af affald fortsætter, for at sikre at kravene i litra r) og s) overholdes; overvågningen foretages med bistand fra de i litra 19a i direktiv 77/93/EØF omhandlede eksperter.

Artikel 2

Medlemsstaterne underretter Kommissionen og de øvrige medlemsstater, hvis de gør brug af bemyndigelsen i artikel 1. De giver inden den 1. september 1995 Kommissionen og de øvrige medlemsstater oplysninger om, hvilke mængder der er importeret under denne beslutning, og forelægger den en udførlig teknisk rapport om den officielle overvågning, jf. artikel 1, stk. 2, litra t). Der indsendes kopier af plantesundhedscertifikaterne til Kommissionen.

Artikel 3

1. Bemyndigelsen i artikel 1 gælder for perioden 1. juni til 15. juli 1995.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 20. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 44 af 28. 2. 1995, s. 56.

BILAG

OPLYSNINGER, DER SKAL VÆRE ANFØRT PÅ ETIKETTEN (jf. artikel 1, stk. 2, litra k))

1. Navnet på den myndighed, der har udstedt etiketten

2. Navnet på eksportorganisationen

3. Angivelsen »Kartofler til industriel forarbejdning til konsum«

4. Størrelse

5. Deklareret nettovægt

6. Angivelsen »In accordance with EC requirements 1995«

7. Produktionsområde